หุ้น3มี.ค.ปิดบวก2.49 จุด
ตลาดหุ้น 3 มี.ค. ปิดตลาดที่ 990.08จุด เพิ่มขึ้น 2.49จุด มูลค่าซื้อขาย 25,848.24 ล้านบาท หลังดัชนีเคลื่อนไหวผันผวนตลอดวัน
3 มี.ค. 2554

ตลาดหุ้น 3 มี.ค. ปิดตลาดที่ 990.08จุด เพิ่มขึ้น 2.49จุด มูลค่าซื้อขาย 25,848.24 ล้านบาท หลังดัชนีเคลื่อนไหวผันผวนตลอดวัน
ดัชนีตลาดหลักทรัพย์แห่งประเทศไทย วันที่ 3 มี.ค. ปิดตลาดที่ 990.08 จุด เพิ่มขึ้น 2.49 จุด หรือ 0.25% มูลค่าการซื้อขาย 25,848.24 ล้านบาท หลังจากเคลื่อนไหวผันผวนตลอดทั้งวัน โดยขึ้นไปสูงสุดที่ 993.60 จุด และต่ำสุดที่ 985.60 จุด
นายรักพงศ์ ไชยศุภรากุล ผู้จัดการ ส่วนวิจัยและเศรษฐกิจกลยุทธ์ ฝ่ายวิจัย บริษัทหลักทรัพย์ (บล.) เคจีไอ (ประเทศไทย) กล่าวว่า วันนี้ตลอดทั้งวันตลาดหุ้นไทยผันผวนอย่างหนัก ตามกระแสข่าวที่มีการเปลี่ยนแปลงไป โดยเฉพาะสถานการณ์ในลิเบียและตะวันออกกลาง
"ในภาคเช้าตลาดประคองตัวจากการซื้อขายหุ้นกลุ่มพลังงาน ตามราคาน้ำมันที่ทรงตัว แต่หลังจากช่วงเที่ยงที่มีข่าวว่า กัดดาฟี่ และประธานสันนิบาตอาหรับ เห็นชอบกับแผนสันติภาพที่ประธานาธิบดีฮูโก้ ชาเวซ ผู้นำเวเนซูเอลา เป็นผู้เสนอ ภาพเลยสลับกับช่วงเช้าอย่างชัดเจน" นายรักพงศ์ กล่าว
อย่างไรก็ตาม เมื่อราคาหุ้นพลังงานลดตามราคาน้ำมันเบรนท์ที่ปรับลดลง แต่หุ้นกลุ่มธนาคารปรับเพิ่มขึ้น เพราะคาดว่า เมื่อราคาน้ำมันลดลงภาวะเศรษฐกิจจะดัขึ้น ทำให้ตลาดทรงตัวอยู่ได้
"สำหรับวันพรุ่งนี้ตลาดหุ้นจะยังคงผันผวนอย่างมากเช่นวันนี้ต่อไป เพราะยังไม่มีแรงซื้อในกลุ่มพลังงานเข้ามาพร้อมๆ กับกล่มธนาคารที่จะช่วยดันตลาดได้ชัดเจน โดยคาดว่า ดัชนีจะแกว่งอยู่ระหว่าง 985-995 จุด" นายรักพงศ์ กล่าว
หลักทรัพย์ที่มีมูลค่าซื้อขายสูงสุด 5 อันดับแรก
PTTEP  ปิดที่ 176.00 บาท -4.50 บาท หรือ 2.49%
TMB  ปิดที่ 2.42 บาท +0.04 บาท หรือ 1.68%  
BANPU  ปิดที่ 712.00 บาท  -8.00 บาท หรือ 1.11%
PTT ปิดที่ 332.00 บาท -2.00 บาท หรือ 0.60%
SCB  ปิดที่ 103.50 บาท +1.50 บาท หรือ 1.47%